b'\n_START_ARTICLE_\nSuuret j\xc3\xa4rvet\n_START_PARAGRAPH_\nSuuret j\xc3\xa4rvet (engl. Laurentian Great Lakes; my\xc3\xb6s Isot j\xc3\xa4rvet) on viiden suuren j\xc3\xa4rven \xe2\x80\x93 Yl\xc3\xa4j\xc3\xa4rven, Huronj\xc3\xa4rven, Michiganj\xc3\xa4rven, Eriej\xc3\xa4rven ja Ontarioj\xc3\xa4rven \xe2\x80\x93 muodostama j\xc3\xa4rviryhm\xc3\xa4 Pohjois-Amerikan it\xc3\xa4osassa Yhdysvaltain ja Kanadan rajalla. Suuret j\xc3\xa4rvet muodostavat yhdess\xc3\xa4 maailman suurimman sulan makean veden keskittym\xc3\xa4n. Yhdysvaltain ja Kanadan raja jakaa kaikki j\xc3\xa4rvet paitsi Michiganin, joka on kokonaisuudessaan Yhdysvalloissa. J\xc3\xa4rvet muodostuivat viimeisimm\xc3\xa4n j\xc3\xa4\xc3\xa4kauden aikaan, kun j\xc3\xa4\xc3\xa4tik\xc3\xb6iden muovaamat maisemat t\xc3\xa4yttyiv\xc3\xa4t sulavedell\xc3\xa4.\n_START_SECTION_\nMaantiedett\xc3\xa4\n_START_PARAGRAPH_\nNelj\xc3\xa4 ylint\xc3\xa4 j\xc3\xa4rve\xc3\xa4 ovat jokseenkin samassa tasossa (Yl\xc3\xa4j\xc3\xa4rvi 183 m, Michigan- ja Huronj\xc3\xa4rvi 176 m, Eriej\xc3\xa4rvi 174 m) ja ne purkautuvat Niagaran putousten kautta Ontarioj\xc3\xa4rveen (75 m). Ontarioj\xc3\xa4rvi laskee Saint Lawrence -joen kautta Atlantin Saint Lawrencen lahteen._NEWLINE_Suurten j\xc3\xa4rvien arvioidaan sis\xc3\xa4lt\xc3\xa4v\xc3\xa4n noin 21 prosenttia maailman makeasta pintavedest\xc3\xa4, yhteens\xc3\xa4 noin 22\xc2\xa0800 km\xc2\xb3 vett\xc3\xa4. J\xc3\xa4rvien yhteispinta-ala on noin 151 000 neli\xc3\xb6kilometri\xc3\xa4 ja rantaviiva yhteens\xc3\xa4 noin 17\xc2\xa0000 kilometri\xc3\xa4._NEWLINE_Yl\xc3\xa4j\xc3\xa4rvi on j\xc3\xa4rvist\xc3\xa4 pinta-alaltaan suurin, syvin ja tilavin. Huronj\xc3\xa4rvi on toisena pinta-alaltaan, mutta Michigan vesimassaltaan. Ontarioj\xc3\xa4rven pinta-ala on pienin, mutta vesim\xc3\xa4\xc3\xa4r\xc3\xa4lt\xc3\xa4\xc3\xa4n pienin on muita matalampi Erie, joka my\xc3\xb6s on pahiten saastunut._NEWLINE_Kesken\xc3\xa4\xc3\xa4n samassa tasossa olevat Huron- ja Michiganj\xc3\xa4rvi ovat tavallaan osa samaa j\xc3\xa4rve\xc3\xa4. Niit\xc3\xa4 erottavat Mackinacinsalmet, joiden syvyys on 37 metri\xc3\xa4. Heti j\xc3\xa4rvien v\xc3\xa4liss\xc3\xa4 sijaitsevan Mackinac Islandin it\xc3\xa4puolella on j\xc3\xa4rvenpohjassa 30\xc2\xa0m korkea kalkkikivinen kynnys, "Mackinac Falls", jonka on ajateltu muodostaneen osana muinaista jokea noin 10\xc2\xa0000 vuotta sitten vesiputouksen Michiganista Huroniin._NEWLINE_Lake St. Clair Huronj\xc3\xa4rven ja Eriej\xc3\xa4rven v\xc3\xa4lill\xc3\xa4 kuuluu my\xc3\xb6s samaan j\xc3\xa4rviketjuun, mutta pienen kokonsa takia sit\xc3\xa4 tuskin koskaan mainitaan Suuriin j\xc3\xa4rviin kuuluvaksi._NEWLINE_Suurilla j\xc3\xa4rvill\xc3\xa4 on vilkas rahti- ja matkustajaliikenne, ja valtamerialukset p\xc3\xa4\xc3\xa4sev\xc3\xa4t kulkemaan St. Lawrencen kanavaa pitkin joelta Ontarioj\xc3\xa4rvelle ja edelleen kanavia pitkin muille j\xc3\xa4rville.\n_START_SECTION_\nSaaret\n_START_PARAGRAPH_\nSuurten j\xc3\xa4rvien alueella on noin 35\xc2\xa0000 saarta. Kanadassa sijaitseva Huronj\xc3\xa4rven Manitoulin Island on maailman suurin j\xc3\xa4rvess\xc3\xa4 sijaitseva saari \xe2\x80\x93 sen pinta-ala on 2\xc2\xa0766 neli\xc3\xb6kilometri\xc3\xa4. Toiseksi suurin on Yl\xc3\xa4j\xc3\xa4rven Isle Royale. Valtaosa saarista, noin 30\xc2\xa0000 kappaletta, sijaitsee Georgian Bayss\xc3\xa4, joka on suuri lahti Huronj\xc3\xa4rven pohjoisosassa; sen erottavat j\xc3\xa4rven p\xc3\xa4\xc3\xa4altaasta Manitoulin Island ja Brucen niemimaa.\n_START_SECTION_\nMuut liikenneyhteydet\n_START_PARAGRAPH_\nMichiganj\xc3\xa4rven ja Huronin v\xc3\xa4lisen kahdeksan kilometri\xc3\xa4 leve\xc3\xa4n Mackinacinsalmen yli kulkee j\xc3\xa4nnev\xc3\xa4lilt\xc3\xa4\xc3\xa4n 1\xc2\xa0158 metri\xc3\xa4 pitk\xc3\xa4, vuonna 1957 valmistunut silta, Mackinac Bridge.\n_START_SECTION_\nRantavaltiot\n_START_PARAGRAPH_\nSuuret j\xc3\xa4rvet sijaitsevat Kanadan osalta Ontarion provinssissa ja Yhdysvalloissa Minnesotan, Wisconsinin, Michiganin, Illinoisin, Indianan, Ohion, Pennsylvanian ja New Yorkin osavaltioissa. J\xc3\xa4rvist\xc3\xa4 nelj\xc3\xa4 ulottuu sek\xc3\xa4 Kanadan ett\xc3\xa4 Yhdysvaltain puolelle, ainoastaan Michiganj\xc3\xa4rvi j\xc3\xa4\xc3\xa4 kokonaan Yhdysvaltoihin. J\xc3\xa4rvien laskujoki Saint Lawrence on my\xc3\xb6s osan juoksustaan valtioiden rajajoki. Se laskee Quebecin provinssin l\xc3\xa4pi ja Gasp\xc3\xa9n niemimaan pohjoispuolitse Atlanttiin.\n_START_SECTION_\nAlueen ilmasto\n_START_PARAGRAPH_\nSuuret j\xc3\xa4rvet ovat niin isot, ett\xc3\xa4 ne vaikuttavat merkitt\xc3\xa4v\xc3\xa4sti koko alueen ilmastoon. Kes\xc3\xa4isin vesi imee l\xc3\xa4mp\xc3\xb6\xc3\xa4 ja viilent\xc3\xa4\xc3\xa4 aluetta, kunnes syksyll\xc3\xa4 luovuttavat t\xc3\xa4t\xc3\xa4 l\xc3\xa4mp\xc3\xb6\xc3\xa4 viivytt\xc3\xa4en talven alkua. Talvella kylm\xc3\xa4 ilma l\xc3\xa4nnest\xc3\xa4 imee kosteutta j\xc3\xa4rvist\xc3\xa4 ja saavuttaessaan maanpinnan j\xc3\xa4rvien it\xc3\xa4puolella j\xc3\xa4\xc3\xa4htyy nopeasti ja sataa lumena maahan.'